Man wat glo studente verkrag binnekort verhoor | Maroela Media
Die man het Maandag vlugtig in die hooggeregshof in Port Elizabeth verskyn as deel van voorverhoorverrigtinge. Hy staan tereg op aanklagte van verkragting, roof en huisbraak.
In Oktober verlede jaar is 'n 25-jarige student en haar vriendin gewelddadig aangeval in 'n rekenaarlaboratorium op die Tweede Laan-kampus. Die aanvaller het na bewering die studente verkrag, hulle van hul selfone beroof en een van hulle met 'n skêr gesteek.
Die vroue is daarna gedwing om 'n rekenaar en 'n skerm na buite te dra en dit oor die hek vir die aanvaller aan te gee, voordat hy op die vlug geslaan het.
Die beskuldigde se naam kan nie bekendgemaak word totdat hy formeel op die aanklagte teen hom gepleit het nie.
Dit het vroeër aan die lig gekom dat die beskuldigde 'n vorige skuldigbevinding van roof met verswarende omstandighede teen hom het. Hy het gevolglik sy borgtogaansoek laat vaar en is steeds in polisieaanhouding.
Die saak is uitgestel tot 27 Augustus.
klink dit dan nou of die "vriendin" nie eers n student is nie. dalk by die historiese student geloseer? op 25 was my studielening al terug betaal.